  Анжелика Тихонова корреспондент 4-тӥ южтолэзе Удмуртиын но Россиын улӥсьёс Вӧйдырез (Масленчаез) пусйыны кутско. Удмуртстат лыдъяз, кӧня коньдон быдтоно луозы Ижкарын улӥсьёс калык праздниклэсь валтӥсь тодметсэ - мильым - пыжон понна. Мильым быдэс та арня ӵоже - 10-тӥ южтолэзёзь - пӧрало. Кин ке пӧртэм пушкесъёс дася, нош тросэзгес кожаз сийыны ярато. Пӧранлэн дуныз 2019-тӥ арын тулыспалэ Ижкарысь шоро-куспо дунъёсъя чотамын:   йӧл - 1 литр (47 манет 99 коньы); сакыр – 80 грамм (3 манет 49 коньы); курегпуз – 80 грамм яке 2 штука (14 манет 12 коньы); сылал - 0,5 пичи пуньы; пызь – 440 грамм (14 манет 24 коньы); кӧсвӧй - 100 грамм (9 манет 8 коньы; мильымез зыраны нӧкы вӧй – 60 грамм (29 манет 36 копейка). Таӵе рецептъя мильым пӧран Ижкарын 117 манет тыр усёз. Кылем арысь та вакытэн ӵошатыса, со 11 процентлы тросгес. Вӧйдыре удмурт табань но пӧраны луоно. Солэн аспӧртэмлыкез вань - лымшор палан табанез пӧсь зыретэн сиё.  Табаньлы кулэ: чабей пызь – 500 грамм (16 манет 18 коньы); сакыр – 2 бадӟым пуньы (2 манет 18 коньы); сылал; ву – 750 миллилитр; дрожжи – 10 грамм (16 манет 20 копейка); кӧсвӧй – 2 бадӟым пуньы (3 манет 9 коньы); нӧкы вӧй – 50 грамм (24 манет 47 копейка); Зыретлы: пызь – 50 грамм (1 манет 62 копейка); сылал; йӧл – 250 миллилитр (12 манет); курегпуз – 1 штука (6 манет 48 копейка); нӧкы вӧй - 20 грамм (9 манет 79 копейка).  Удмуртстатэн пусъем дунъёсты чакласа, зыретэн табань шорлыдын 92 манет усёз. Вӧйдырлэн сизьыметӥ нуналаз Масленчаен люкиськон радъяське. Со нунал Толэз келян нимаське. Вӧйдыр бере Кӧс утён кутске, со Быдӟымнуналозь (великтэмозь) кыстӥське.  Тодэ вайытом, 10-тӥ южтолэзе Удмуртиысь «Лудорвай» музей-заповедникын дырпус шулдыръяськон – Масленча – ортчоз (0+).  Озьы ик лыдӟе: «Вӧйдыр: кызьы удмуртъёс толэз келяло» Тегъёс: Ижкар дунъёснотарифъёс Удмуртия Масленча Мерлык праздникъёс сиён-юонъёс йылолъёс лыдпусъёс  